**Suplement i Certifikatës për kualifikimin profesional,**

**MEKANIKË, Niveli II në KSHK, referuar nivelit II të KEK**

**Individi është i aftë:**

* Të organizojë vendin e punës për punime mekanike.
* Të përdorë dhe mirëmbajë veglat, pajisjet, makinat dhe materialet e punës.
* Të respektojë standardet e profesionit të mekanikut.
* Të interpretojë skica, vizatime dhe dokumentacion teknik të punimeve mekanike.
* Të përgatitë skica dhe vizatime teknike që detaleve dhe nyjeve të thjeshta mekanike.
* Të kryejë matje dhe kontrolle mekanike me përdorimin e instrumentave përkatëse (përfshirë dhe instrumentat digjitalë).
* Të përzgjedhë veglat, pajisjet dhe materialet e duhura për punime mekanike.
* Të kryejë punime të ndryshme axhusterie (limime, shpime, prerje, filetime, deformime plastike dhe zmerilime) me vegla dore.
* Të kryejë punime të thjeshta dhe mesatare të saldimit me hark elektrik, me gaz dhe me metoda speciale.
* Të kryejë punime të zmontimit dhe montimit të nyjeve, mekanizmave dhe agregateve.
* Të kryejë punime të tornimit, të saktësisë mesatare.
* Të kryejë punime të frezimit, të saktësisë mesatare.
* Të kryejë punime të zdrugimit, të saktësisë mesatare.
* Të kryejë punime të ndërtimit të konstruksioneve metalike të thjeshta.
* Të kryejë punime të mirëmbajtjes së makinave industriale, përfshirë dhe ato të automatizuara.
* Të zbatojë rregullat e sigurimit teknik dhe të mbrojtjes në punë
* Të zbatojë rregullat e mbrojtjes së mjedisit në funksion të zhvillimit të qëndrueshëm.
* Të komunikojë me etikë profesionale.
* Të përdorë mjete digjitale në funksion të veprimtarisë profesionale.

**Mundësitë e kualifikimit të mëtejshëm dhe të punësimit:**

Përfundimi me sukses i kualifikimit profesional “Mekanikë”, niveli II në KSHK, referuar nivelit II të KEK, e pajis individin me Certifikatën Profesionale dhe Suplementin përkatës të nivelit, të punonjësit gjysmë të kualifikuar (ndihmës) në këtë drejtim, të cilat njihen në territorin e Republikës së Shqipërisë.

Ky kualifikim i jep individit mundësinë që t`i drejtohet tregut të punës për punësim në sipërmarrje të shërbimeve dhe të përpunimit mekanik të detaleve të makinave, në pika shërbimi të makinave metal-punuese, në repartet e axhusterisë, të saldimit të konstruksioneve të ndryshme, të fonderisë, të derdhjes dhe përpunimit plastik të metaleve dhe materialeve jo metalike, si dhe në veprimtari të tjera që ushtrohen në këtë drejtim. Gjithashtu, ai/ajo mund të vetëpunësohet në kuadrin e një biznesi individual në fushën e mekanikës, mirëmbajtjes dhe riparimit të makinave metalpunuese.

Me përfundimin e arsimimit për drejtimin mësimor “Mekanikë”, niveli II në KSHK, referuar nivelit II të KEK, individi ka të drejtë të vazhdojë arsimimin në nivelin III në KSHK të kualifikimit profesional (njëvjeçar), në një nga profilet mësimore të këtij drejtimi. Me arsimim të mëtejshëm në nivelin IV të KSHK-së, referuar nivelit II të KEK, si teknik /menaxher i mesëm, ai/ajo fiton të drejtën e Diplomës së “Maturës Shtetërore Profesionale” me mundësi për vazhdimin e studimeve pas të mesme dhe/ose universitare.

**Shënim:** Ky dokument është hartuar në mbështetje të nenit 102, pika 4, të Kushtetutës së Republikës së Shqipërisë, të nenit 29, pika 4 të ligjit nr. 15/2017, “Për arsimin dhe formimin profesional në Republikën e Shqipërisë”, të nenit 14 pika 2/dh, pika 3, 4, 6 dhe të shtojcës 1 të ligjit nr.10247, datë 4.3.2010, “Për kornizën shqiptare të kualifikimeve” (i ndryshuar).